b'\n_START_ARTICLE_\nAlaverdi\n_START_PARAGRAPH_\nAlaverdi (armensko \xd4\xb1\xd5\xac\xd5\xa1\xd5\xbe\xd5\xa5\xd6\x80\xd5\xa4\xd5\xab) je mesto v severovzhodnem delu armenske province Lori, nedale\xc4\x8d od meje z Gruzijo. Rudarsko in industrijsko mesto na dnu soteske reke Debed \xc5\xa1teje pribli\xc5\xbeno 20.000 prebivalcev in je poslovno sredi\xc5\xa1\xc4\x8de tega dela Armenije._NEWLINE_Mesto, \xc4\x8digar ime v tur\xc5\xa1\xc4\x8dini pomeni\xc2\xa0\xc2\xbbAlah je dal\xc2\xab, je nastalo ob priklju\xc4\x8ditvi Rusiji konec 18. stoletja, ko je dru\xc5\xbeina Argutinski-Dolgoruki za\xc4\x8dela izkori\xc5\xa1\xc4\x8dati rudnike bakra na svoji posesti in je pripeljala rudarje iz Gr\xc4\x8dije. Kmalu so tam izkopali \xc5\xbee \xc4\x8detrtino vsega bakra v ruskem imperiju in pribli\xc5\xbeno stoletje po odprtju so koncesijo za izkori\xc5\xa1\xc4\x8danje rudnikov prodali Francozom. V \xc4\x8dasu Sovjetske zveze je mesto dobilo dana\xc5\xa1njo tipi\xc4\x8dno socialisti\xc4\x8dno podobo. Rudnik in kompleks za predelavo bakrove rude sta danes v zasebni lasti in zagotavljata delo ve\xc4\x8dini prebivalcev mesta in okolice._NEWLINE_Skozi Alaverdi poteka edina neposredna \xc5\xbeelezni\xc5\xa1ka povezava med Armenijo in Gruzijo ter ena od pomembnih cestnih povezav med tema dr\xc5\xbeavama._NEWLINE_Samo mesto je (morda z izjemo mosta iz 12. stoletja) turisti\xc4\x8dno neprivla\xc4\x8dno, vendar se v njegovi okolici nahaja nekaj pomembnih kulturno zgodovinskih spomenikov, npr. samostani Sanahin (ta vas je danes uradno predmestje Alaverdija), Haghpat, Akhtala, Khorakert, Khu\xc4\x8dap, Ardvi, cerkev v Odzunu itd. Kljub vsemu pa mesto ne premore skoraj nobene turisti\xc4\x8dne infrastrukture.'